Barbie het 17 nuwe "rolmodelle" bekend gestel – en ons wil almal hê! - Goeie Huishouding
Barbie het 17 nuwe “rolmodelle” bekend gestel – en ons wil almal hê!
Dié nuwe toevoegings bring hulde aan vroue wat geskiedenis gemaak het, soos die vliegpionier Amelia Earheart, sowel as hedendaagse heldinne soos die Olimpiese sneeuplankryer Chloe Kim
Sedert Barbie in 1959 haar verskyning gemaak het, het sy dogtertjies regoor die wêreld in die jongste modes en skoonheidsneigings voorgegaan. Hierdie jaar het Mattel, die speelgoedmaatskappy wat Barbie vervaardig, besluit om dinge ’n bietjie interessanter te maak deur 17 poppe bekend te stel wat op ware en inspirerende vroue gegrond is.
Die rolmodel-Barbies is op 8 Maart 2018 ter viering van Internasionale Vrouedag bekend gestel. Veertien van die 17 nuwe poppe, as deel van Barbie se “Shero”-reeks, is op hedendaagse ikone gebaseer terwyl die ander drie deur rolmodelle uit die verlede geïnspireer is en by Mattel se splinternuwe “Inspiring Women”-versameling ingesluit sal word.
Mattel se besluit om hierdie poppe te ontwerp is op ’n wêreldwye opname onder 8 000 ma’s gegrond – 86% van die respondente het gesê dat hulle bekommerd is oor die soort rolmodelle waaraan hulle dogters blootgestel word. Al wat ons kan sê, is: Wel gedaan, Mattel! Hier is ’n paar van ons gunstelinge:
Amelia Earhart, vliegpionier
Hélène Darroze, wêreldberoemde sjef
Frida Kahlo, kunstenaar
Chloe Kim, kampioen-sneeuplankryer
Katherine Johnson, Nasa-wiskundige en -fisikus
Ashley Graham, model en liggaamsaktivis
Ongelukkig is daar net een replika van die meeste van die poppe en sal hulle nie te koop wees nie, maar lojale aanhangers en versamelaars kan die “Inspiring Women”-poppe vooruit aanlyn bestel.
Kyk hierdie #MoreRoleModels-video:
Barbie kry nuwe voorkomste
Speelgoedmaatskappy ontwerp poppe met gestremdhede
Prettige maniere om hom of haar aan die beweeg te kry